Mindst tre gange blev en niårig pige voldtaget af sin stedfar - alt imens pigens biologiske mor forholdt sig passiv. Sådan lyder tiltalen, som Statsadvokaten har rejst. - Der er blevet rejst tiltale mod både stedfaren og moren, oplyser anklager Karina Skou fra Nordjyllands Politi til Ritzau. Ifølge anklagen voldtog den 52-årige mand sin steddatter tre gange i perioden januar til oktober 2014 på bopælen i Skagen. Den 53-årige kvinde er også tiltalt for blufærdighedskrænkelse, eftersom hun ifølge anklagemyndigheden førte en genstand op i sit skridt, mens datteren var til stede. Parret er desuden tiltalt for at have fotograferet pigens blottede underliv. De nægter sig skyldige i samtlige forhold. Anklageskriftet fortæller derudover også, at den 53-årige mor angiveligt skulle have "taget hårdt fat" i skridtet på en politimand i forbindelse med anholdelsen 13. november 2014. Dagen efter blev parret fremstillet for grundlovsforhør og blev varetægtsfængslet i fire uger. Retssagen er berammet til tre dage i Retten i Hjørring. Sagen indledes 11. maj.
En mor og stedfar er tiltalt for voldtægt af morens mindreårige datter. Parret nægter sig skyldige.